Øivind Larsen

Øivind Larsen (født 6. september 1938) er en norsk lege og professor emeritus i medisinsk historie ved Universitetet i Oslo. Han ble i 1964 stipendiat ved Hygienisk institutt, Universitetet i Oslo (pr.2022 del av Institutt for helse og samfunn), der han har arbeidet siden, også som pensjonist, bortsett fra ett år som kst. professor i forebyggende medisin ved Universitetet i Tromsø 1976-77.  Larsen ble dosent i medisinsk historie ved Universitetet i Oslo i 1971 og professor fra 1985. Han ble emeritert i 2008. Larsen er styremedlem og tidligere mangeårig styreleder i Det norske medicinske Selskab, der han er æresmedlem fra 2018. Siden 2004 er han  redaktør i Selskabets tidsskrift Michael.

Larsen avla dr.med.-graden ved Universitetet i Oslo i 1968 på et arbeid om helseforholdene om bord på dansk/norske marinefartøyer på tokt til Dansk Vestindia i 1790-årene, med avhandlingen Schiff und Seuche 1795-1799. Ein medizinischer Beitrag zur historischen Kenntnis der Gesundheitsverhältnisse an Bord dänisch-norwegischer Kriegsschiffe auf den Fahrten nach Dänisch-Westindien. Larsens faglige interesser har især vært sentrert om helse i tid og rom, og dette gjenspeiles i hans prosjekter, bøker og tidsskriftartikler, f. eks. boka Sozialgeschichte und Medizin - Probleme der quantifizierenden  Quellenbearbeitung in der Sozial- und Medizingeschichte (1975), skrevet sammen med Arthur E. Imhof. Atlaset Epidemic diseases in Norway in a period of change (2000) belyser sammenhengen mellom sykdommer og helseoppfatning i perioden 1868-1900. Larsen ga i 1996 ut antologien The Shaping of a Profession om legestandens utvikling, samtidig med oppslagsverket Norges Leger I-V. Larsen var hovedredaktør for tre utgaver av standardlæreboka i samfunnsmedisin for medisinstudenter (1993, 2003, 2008) og har foruten i Oslo undervist  medisinsk historie og samfunnsmedisin ved universitetene i Tromsø og Trondheim. Boka Health in Latvia 1991-2004 - Years of conflicting values (2005) (sammen med Guntis Kilkuts) drøfter helse og helsevesen ved dyptgående samfunnsendringer. Planlegging for helse og trivsel (2018), skrevet sammen med Gunnar Ridderström og Magne Nylenna, er en metastudie av sammenhengen mellom stedsplanlegging og helse.

Larsen hadde hadde praktisk legearbeid i deltidsstillinger som bedriftslege 1967-1996. Han var redaktør for Norsk tidsskrift for arbeidsmedisin (med forgjengere) 1975-1993, ga ut læreboken Arbeidsmedisin  sammen med Roy A. Sjølyst og Arne Lie i 1986, og hadde flere organisasjonsverv innen arbeidsmedisin. Samspillet mellom samfunn, arbeid og helse er en fellesnevner for hans  faglige publikasjoner på området. Legeforeningens historie Legene og samfunnet (1986), skrevet sammen med Ols Berg og Fritz Hodne, og historieboken om Det medisinske fakultet ved Universitetet i Oslo Doktorskole og medisinstudium (2014) har begge en  profesjonssosiologisk vinkling.

Tidsskriftsredaktør og forfatter 
I perioden 1984–2003 hadde Larsen ansvaret for forsidene i Tidsskrift for den norske legeforening og publiserte i alt 537 bilder med tilhørende tekster.

I 2015 ga Larsen og medsinerkollegaen Magne Nylenna ut boken Eyr, portrett av et tidsskrift; Eyr var navnet på Norges første medisinske tidsskrift.

Festskrift 
Høsten 1998 ga en redaksjon bestående av medisinerne Arvid Heiberg, Erik Falkum og Magne Nylenna ut festskriftet Medisinsk mangfold – mangfoldig medisiner i anledning professor Larsens 60-årsdag.

Referanser

Eksterne lenker 
 
 
  Øivind Larsen profil hos Universitetet i Oslo

Norske historikere
Norske leger
Norske medisinprofessorer
Professorer ved Universitetet i Oslo